Reţeaua de autostrăzi a României a ajuns la 807 kilometri, după ce în 2018 au fost daţi în trafic aproape 60 de kilometri.

Reţeaua ar urma să crească anul viitor cu încă 118 kilometri de autostradă, potrivit unor hărţi ale Companiei Naţionale de Administrare a Infrastructurii Rutiere (CNAIR), consultate de ECONOMICA.NET.

Oficialii de la Drumuri mizează anul viitor pe deschiderea următoarelor secţiuni de autostrăzi:

- Autostrada Lugoj – Deva, loturile 3 şi 4 (43,28 kilometri)

- Autostrada Sebeş – Turda, loturile 1 şi 2 (41,25 kilometri)

- Autostrada Transilvania, loturile dintre Iernut şi Câmpia Turzii (33,59 kilometri)

Unele dintre proiectele menţionate sunt realizate în proporţie de peste 90% (loturile din Lugoj -Deva) şi au mari şanse să fie gata anul viitor. Altele nu au însă nici 50% grad de execuţie, astfel că pariul şefilor de la Drumuri pe deschiderea acestora în 2019 pare unul foarte riscant.

Dacă anul viitor vor fi deschişi traficului toţi cei 118 kilometri de autostradă pe care mizează CNAIR, atunci România va încheia anul 2019 cu o reţea de 925 de kilometri de autostradă.

Mai departe, planurile de dezvoltare a infrastructurii rutiere prevăd pentru 2020 inaugurarea a încă 89 de kilometri. Astfel, 2020 ar putea fi anul în care România va sparge în sfârşit pragul de 1.000 de kilometri şi va ajunge la finalul acelui an la o reţea de 1.014 kilometri.

Cei 89 de kilometri care ar putea fi inauguraţi în 2020 includ:

- Autostrada Transilvania, cele trei loturi din tronsonul Suplacu de Barcău – Borş (60 kilometri)

- Autostrada Transilvania, lotul Târgu Mureş – Ungheni (4,5 kilometri autostradă + 4,7 kilometri drum de legătură)

- Autostrada Comarnic – Braşov, lotul Râşnov – Cristian (6,3 kilometri autostradă + 3,7 kilometri drum naţional)

- Autostrada Lugoj – Deva, secţiunea tunelurilor pentru urşi (9 kilometri)

După spargerea pragului de 1.000 de kilometri în 2020, în 2021 urmează inaugurarea a peste 92 de kilometri, din cadrul unor mega - proiecte:

- Drumul Expres Craiova –Piteşti, tronsoanele 1 şi 2 (57 kilometri)

- Podul suspendat de la Brăila (19 kilometri drum principal + 4 kilometri drum de legătură)

- Autostrada Transilvania, tronsonul Suplacu de Barcău – Nuşfalău (13 kilometri)

Cei mai mulţi kilometri, record pentru istoria României, ar urma să fie inauguraţi în 2022. În acel an de graţie, ar urma să fie daţi în trafic nu mai puţin de 281 de kilometri.

Iată pe ce şosele de mare viteză mizează CNAIR că vor fi gata în 2022:

- Autostrada de Centură Bucureşti Sud (52 de kilometri)

- Drumul Expres Craiova – Piteşti, tronsoanele 3 şi 4 (64 kilometri)

- Autostrada Sibiu – Făgăraş (72,57 kilometri)

- Autostrada Transilvania, tronson Nădăşelu – Meseş (43 kilometri)

- Centura Bacău (30,8 kilometri drum nou, din care 16,29 la profil de autostradă)

- Autostrada Transilvania – Oradea, drum de legătură (18,96 kilometri)

Hărţile de mai sus nu includ şi proiectele care vor fi realizate prin Parteneriat Public - Privat, respectiv Autostrada Ploieşti - Comarnic - Braşov, Autostrada Sudului şi Autostrada Nordului.

VEZI AICI PLANUL DE DEVOLTARE A REŢELEI DE DRUMURI DE MARE VITEZĂ 2018 - 2022

loading...